פרסום ראשון: אל על הודיעה היום (שלישי) כי היא מצמצמת טיסות גם לקפריסין. על רקע בהלת הקורונה שאחזה בישראל החברה ממשיכה במהלך לצמצום וביטול קווי הטיסה שלה - בשל היעדר בביקוש. במקביל החברה מקלה במדיניות שלה ומאפשרת ביטולים ושינויים בכרטיסי הטיסה.

לעדכונים נוספים ושליחת הסיפורים שלכם - היכנסו לעמוד הפייסבוק של החדשות

באל על מדגישים כי בקפריסין עדיין לא דווח על מקרי הידבקות בנגיף ולעומת השהיית הקו לתאילנד, שם התפשט הנגיף, הצעד נעשה מתוך היעדר בביקוש בקו. מן החברה נמסר בתגובה: "בשל הנסיבות המיוחדות עקב אירוע הקורונה, ובכלל זה הנחיות והמלצות משרד הבריאות לציבור, אנו נאלצים לבצע התאמות מסחריות בטיסות מסוימות, ובמסגרת זו מציעים גם חלופות בטיסות אחרות. אנו מתנצלים בפני לקוחותינו על אי הנוחות".

צילום: אבשלום שושני, AP

אמש חברת התעופה נאלצה לבטל שורה של טיסות ליעדים באירופה, בשל הירידה החדה במספר הנוסעים החוששים מהידבקות בנגיף הקורונה. בנוסף ליעדים שעליהם פרסם משרד הבריאות אזהרת מסע והורה שלא לנסוע, באל על יבטלו גם טיסות לכמה ערים פופולריות ביבשת, בהן ללונדון ופרנקפורט - שלא נכללות בהוראת המשרד.

בין היתר בוטלו כמה טיסות, בהן 2 טיסות ללונדון, 2 טיסות לפרנקפורט וטיסה לווינה. לנוכח המשבר של הימים הקרובים, אל על צפויה לבטל טיסות נוספות, זאת בשל המדיניות המקלה המאפשרת לישראלים לבטל כרטיסי טיסה שהוזמנו, ללא דמי ביטול. בימים האחרונים הודיעה החברה על שורה של צמצומים מתוכננים לאור הירידה הצפויה במספר הנוסעים, בהם פיטורים נרחבים של אנשי צוות אוויר.

צילום: אבשלום שושני, פלאש 90

בשבוע שעבר פרסם משרד הבריאות המלצה לאזרחי ישראל שלא לצאת משערי המדינה ולא לטוס לחוץ לארץ כלל. עם זאת, אזהרת מסע ספציפית פורסמה רק לסין ולדרום קוריאה, ולמספר מצומצם של יעדים הומלץ "לשקול את נחיצות הנסיעה": הונג-קונג, מקאו, טאיוואן, יפן, תאילנד, סינגפור, איטליה ואוסטרליה.